
ПРАВИЛНИК
ЗА РАБОТА НА ФОНД „ КУЛТУРА“ НА ОБЩИНА АРДИНО
І. ОБЩИ ПОЛОЖЕНИЯ

Чл. 1. (1) С този Правилник се определят задачите, устройството и дейността на Общински фонд "Култура" /наричан за краткост "Фонда"/, както и редът, условията и критериите за финансиране на събития и проекти в областта на изкуствата и културата от Фонда.
(2)   Целта на Правилника и на Фонда е да допринесе за многообразието и високото качество на културния продукт, представян пред гражданите и гостите на община Ардино и да подкрепя и стимулира развитието на значими културни инициативи и създаването на многообразен висококачествен културен продукт, оказващи съществено влияние върху развитието на културния процес в община Ардино, с фокус местната общност и гостите на града.
(3)    Общински фонд „Култура“-Ардино е на бюджетна сметка на разпореждане на Община Ардино. 
(4)    Община Ардино осигурява условия за дейността на Фонда. 
(5)  Задачи и приоритети на Фонда в съответствие с изпълняваните културни политики в общината, са: 
· да насърчи създаването и развитието на конкурентноспособен културен продукт чрез осигуряване на равнопоставеност, прозрачност и конкурсно начало на различните субекти, опериращи в сферата на културата в Община Ардино;
· да стимулира създаването и разпространението на качествени културни продукти и въвеждането на иновативни практики, насочени към развитието на публики и осигуряването на широк достъп до култура в Община Ардино;
· да съдейства за опазването и социализацията на културно-историческото наследство на региона;
· да допринесе за създаването на интегриран туристически продукт на базата на културното многообразие на региона;
· да подкрепи въвеждането на съвременни образователни практики, насочени към развитието на детската и младежката аудитории;
· да насърчи развитието на гражданската инициатива в областта на културата и изкуството и да създаде условия за развитие на творческите индустрии;
· да развие международните контакти и обмен в областта на културата и изкуството.
(6)   Допустими дейности, които могат да получат подкрепа са: провеждане на фестивали, изложби, концерти, театрални постановки; издателска дейност; насърчаване на международните контакти и творчески обмен в областта на културата и изкуството; създаване на условия за мобилност на артисти и творчески формации, трайно установени на територията на Община Ардино; иницииране на нови културни събития и проекти, които ангажират и активизират местната общност и развиват нови публики; реставрация и консервация на културни ценности; научни изследвания в областта на културата и др. дейности пряко допринасящи за създаването на многообразен висококачествен културен продукт, оказващи съществено влияние върху развитието на културния процес в община Ардино, с фокус местната общност и гостите на града.

Чл. 2. (1) Общият размер на финансовите средства се определя ежегодно с решението на Общински съвет за приемане на бюджета на Община Ардино за съответната година.
(2)     Средствата от фонда се набират от:
1. средства, предоставени в изпълнение на целеви програми и проекти в областта на културата;
2. дарения, завещания и спонсорство от български и чуждестранни физически и юридически лица;
3. лихви по сметките на фонда;
4. други източници, определени с решение на общинския съвет.
(3)    Средствата на фонда се разходват за:
1.осъществяване на проекти и програми в областта на културата;
2. подпомагане провеждането на културни прояви;
3. участие в съвместно финансиране с физически и юридически лица на културни инициативи с българско и международно участие;
4. подпомагане на любителското изкуство;
5. осигуряване на творчески стипендии за даровити деца и младежи.

Чл. 3. (1) Финансовото подпомагане по реда на този Правилник се отпуска за дейности, осъществявани в периода на календарната година, в която се кандидатства за подпомагането, изпълнявани на територията на община Ардино с изключение на дейности за насърчаване на международните контакти и творчески обмен в областта на културата и изкуството; създаване на условия за мобилност на артисти и творчески формации, трайно установени на територията на Община Ардино.

Чл. 4 (1)  Финансовото подпомагане по реда на този Правилник се обявява публично на сайта на Общината, не по-късно от 30 дни преди крайната дата за представяне на проектните предложения.
(2)    Обявата съдържа следните реквизити:
1. Информация за подпомагането, условията и сроковете за кандидатстване, допустими дейности; допустими и недопустими разходи; допустими и недопустими участници.
2. Максимален размер на финансовото подпомагане.
3. Интензитет на предоставяната подкрепа.
4. Критерии и методология за подбор.
5. Начин и място на подаване на заявления за кандидатстване.

Чл. 5. (1) Право на финансово подпомагане от собствените приходи на Община Ардино имат:
1. Културни организации, регистрирани по Закона за закрила и развитие на културата, Закона за юридическите лица с нестопанска цел, Закона за народните читалища, по Търговския закон или дружества по Закона за задълженията и договорите, Закона за кооперациите;
2. Физически лица – еднолични търговци по смисъла на Търговския закон, творци – упражняващи свободна професия по смисъла на § 1, т. 29 от ЗДДФЛ в сферата на културата, които отговарят едновременно на следните условия: осъществяват за своя сметка професионална дейност; не са регистрирани като еднолични търговци; са самоосигуряващи се лица по смисъла на Кодекса за социално осигуряване.
(2)      Нямат право на финансово подпомагане юридически и физически лица, които:
· са обявени в несъстоятелност или са в производство по несъстоятелност;
· се намират в ликвидация;
· имат парични задължения към държавата или към Община Ардино, установени с влязъл в сила акт на компетентен орган, или задължения към осигурителни органи, освен ако компетентен орган е допуснал разсрочване или отсрочване на задълженията;
· са осъдени с влязла в сила присъда за престъпление против собствеността или против стопанството, освен ако са реабилитирани;
· не са изпълнили условията по предходно финансиране от страна на Община Ардино и/или не са отчели дейностите, за които е получено финансиране по реда на тази наредба през предходната година;
· са служители на общинска администрация.
(3)      По реда на този правилник не се отпуска финансово подпомагане за:
1. дейности и културни продукти, създадени с участието на политически партии или други политически организации;
2. дейности, чрез които се популяризират идеи за политическо, етническо или религиозно разделение и противопоставяне;
3. ремонтни дейности и придобиване на дълготрайни материални активи;
4. заплащането на други данъци и такси извън пряко възникналите при изпълнението дейностите, финансирани по реда на този правилник;
5. разходи за дейности, извън обхвата на дейностите, финансирани по реда на този правилник;
6. вече са получили финансиране от друг донор и/или дейностите са изпълнени;
7. дейности, за които е определено друго финансиране от Община Ардино извън размера на финансовите средства, разпределяни по реда на този правилник.

Чл. 6. (1)   Кандидатите за получаване на финансово подпомагане по реда на този правилник попълват искане по образец, което представят в деловодството на Община Ардино.
(2)  	Кандидатстването се извършва в срок до 31 март на текущата календарна година.
(3) Всеки кандидат може да представи едно искане за финансова подкрепа пред фонд „Култура“ за съответната календарна година по една обява.

Чл. 7. (1) Необходимите документи за кандидатстване се публикуват на интернет страницата на Община Ардино и включват:
1. Формуляр за кандидатстване;
2. Формуляр за бюджет;
3. Автобиография на ръководителя на проекта;
4. Декларация за липса на обстоятелства по чл. 5, ал. 2;
5. Декларация за липса на двойно финансиране;
6. Декларация за съгласие за обработване на лични данни;
7. Копие от регистрация по БУЛСТАТ (ако е приложимо);
8. Копие от регистрацията по ЗДДС (ако е приложимо);
9. Писма за подкрепа от партньори (при наличие);
10. Декларация за осигурено съфинансиране (ако е приложимо);
11. Декларация за авторско право (при необходимост).
	(2) Документите се подават в деловодството на Община Ардино или по електронен път, когато това е предвидено в обявата.
Чл. 8. (1) Отчитането на финансираните проекти се извършва съгласно условията и сроковете, разписани в договора за финансова помощ, включително:
1. Окончателен финансов отчет, съдържащ опис на направените разходи по пера, съгласно одобрения бюджет, с копия от всички разходни документи, заверени с „Вярно с оригинала“ и подпис на материално отговорното лице;
2. Съдържателен отчет, описващ реализацията на проекта, резултатите и изпълнението на поставените цели, както и приложен илюстративен материал (фотографии, видеа, публикации и др.).
(2) При проекти с продължителност над 3 месеца може да бъде изискан междинен отчет, по преценка на комисията.
(3) Комисия, определена със заповед на кмета, разглежда отчетите и взема решение за тяхното:
- одобрение;
- частично одобрение;
- отхвърляне при констатирани нарушения или недостатъци.
(4) В случай на частично или пълно неодобрение, кандидатът следва да възстанови частта от средствата, която не е призната, в срок от 15 дни след получаване на уведомление.

ІІ. РЕД ЗА РАЗПРЕДЕЛЕНИЕ И ОТЧИТАНЕ НА ФИНАНСОВИТЕ СРЕДСТВА ЗА ПОДПОМАГАНЕ НА МЕСТНИ ОРГАНИЗАЦИИ, ОПЕРИРАЩИ В СФЕРАТА НА КУЛТУРАТА, МЕСТНИ КУЛТУРНИ ИНСТИТУТИ И ТВОРЦИ

Чл. 9. (1) Финансовите средства, определени в бюджета на Община Ардино за подпомагане на местната култура, се разпределят за всяка отделна обява с решение на Експертна комисия.
(2)    Финансовите средства на Общински фонд "Култура" се разходват по реда и условията на този Правилник и договора с изпълнителя и се използват за съфинансиране на културни събития и проекти, и административни разходи, обезпечаващи функционирането на Фонда, в т. ч. хонорари и командировъчни разходи на експерти, технически лица и др.
(3)    Административните разходи, финансирани по Фонда са в размер до 5% от общия бюджет за съответната година.
(4) Експертната комисия се създава със заповед на кмета на Община Ардино в срок до 20 март на календарната година.
(5) Експертната комисия за разпределение на финансовите средства за подпомагане на местната култура се състои от 7 членове, от които:
· двама членове, които са общински съветници;
· трима членове, представители на общинската администрация;
· двама членове с опит и дейност в областта на културата.
(6) Членове на комисията не могат да бъдат свързани лица с кандидатстващи за финансово подпомагане по реда на този правилник.
(7) Членовете на комисията, които са общински съветници, се избират от Общинския съвет.
(8) Членовете, представители на общинската администрация, се определят от кмета на общината.
(9) Членовете с опит и дейност в областта на културата се определят от кмета на общината по предложение на местните културни организации, културни институти, сдружения и творци.
(10) При възникнала невъзможност на лице, определено за член на комисията, да изпълнява задълженията си, кметът на общината определя нов член по реда на ал. 5 – 7.
(11) На първото заседание комисията избира председател, който ръководи дейността й.
(12) Комисията включва и техническо лице, определено от кмета на общината, което изготвя протокола с решенията й.

Чл. 10. (1) Експертната комисия за разпределение на финансовото подпомагане класира кандидатстващите по чл. 5, т. 1, съобразно посочените в обявата критерии и методика за всяка обявена отделна подкрепа за финансиране.
(2)    Кандидатите се класират за финансово подпомагане по ред, който се определя от окончателната им оценка, представляваща средноаритметичния брой точки от общия брой точки, дадени от всеки от членовете на експертната комисия.

Чл. 11. (1) Членовете на Експертната комисия за разпределение на финансовото подпомагане:
· попълват в отделни за всеки член на комисията оценъчни карти оценките си по критериите, посочени в обявата всяко едно от исканията на кандидатите за финансово подпомагане;
· определят окончателната оценка за искането на всеки кандидат за финансово подпомагане, която е средноаритметичният брой точки от общия брой точки в оценъчните карти на членовете на комисията;
· извършват класиране въз основа на окончателната оценка на исканията на кандидатите за финансово подпомагане и въз основа на него определят кандидатите, които ще получат финансово подпомагане, което е в общ размер до общия размер на финансовите средства по съответното направление;
· съставят протокол, в който се съдържат имената на кандидатите за финансово подпомагане, входящият номер на искането им, оценката и класирането на кандидатстващите за финансово подпомагане, общите мотиви за оценката и решението за размера на финансовото подпомагане.
(2)    Всеки член на комисията взема самостоятелно решение за оценката, която ще постави на исканията на кандидатите за финансово подпомагане.
(3)     Решенията на комисията, които са общи, се вземат с мнозинство от 50% плюс един от гласовете на присъстващите.
(4)     Заседанията на комисията, на които се вземат общите решения, са легитимни, ако присъстват 50% плюс един от членовете й.
(5)     Комисията изготвя окончателен протокол с решения за финансово подпомагане, който се представя пред кмета на Община Ардино за подписване на договори за финансова помощ.
(6)     Сключените договори с одобрените кандидати, определят начин на изплащане на средствата (авансово и окончателно).

Чл. 12. (1) За отчитане на направените разходи с получените по реда на този Правилник финансови средства организациите и лицата, получили средствата, съставят отчет по образец, който се представя в деловодството на Община Ардино най-късно до 30 дни след приключване на дейностите по всеки одобрен проект. Организациите и лицата, които не са представили отчет в този срок следва да възстановят получените средства в срок до 15 дни след получаване на писмено уведомление от страна на комисията.
(2)     Отчитането на направените разходи се извършва в съответствие с изискванията на българското законодателство.
(3)     Комисия, назначена от кмета на Община Ардино, взема решение за одобряване или за неодобряване на получените отчети. При установяване на пропуски или несъответствия в представените в отчета документи, комисията изпраща писмено уведомление до съответната организация или лице, за отстраняване на констатираните нередности в срок от 15 дни от получаването му.
(4) За решението на комисията се съставя протокол, в който се съдържат и мотивите за решението.
(5) На всички лица, получили финансова подкрепа, се изпраща писмено уведомление с решението на комисията в срок до 15 дни от приключване на работата на комисията.
(6) Лицата и организациите, които са получили финансово подпомагане съгласно условията на този Правилник, но не са усвоили частично или изцяло отпуснатите финансови средства или чиито отчети са одобрени частично, следва да възстановят неусвоената част от отпуснатото финансиране или средствата посочени за разходи в отчета, които комисията не е одобрила.
(7) Срокът за възстановяване на средствата по ал.7 е 15 дни след получаване на писмено уведомление по ал.6.


ДОПЪЛНИТЕЛНИ РАЗПОРЕДБИ


§ 1. По смисъла на този Правилник "Свързани лица" са: съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и по сватовство - до втора степен включително; физически и юридически лица, с които лицето се намира в икономически или политически зависимости.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. Настоящият Правилник се приема на основание чл. 36, ал. 1 от Закона за закрила и развитие на културата, във връзка с чл. 21, ал. 2 от ЗМСМА и е приет от Общински съвет - Ардино с Решение № 309/29.07.2025 г.
§ 3. Настоящият Правилник влиза в сила от деня на публикуването му на официалния сайт на обшина Ардино
III. ДОКУМЕНТИ И НАЧИН НА КАНДИДАТСТВАНЕ И ОТЧИТАНЕ

